**Ο Jürgen Habermas και στοιχεία της θεωρίας του**

**Η δικαιολόγηση του δημοκρατικού κράτους δικαίου σύμφωνα με τη διαλογική θεωρία του Habermas προκύπτει από μια λογική της διαδικασίας, η οποία μπορεί να οδηγήσει σε πραγματιστικά και ικανά γενίκευσης και ως εκ τούτου συναίνεσης αποτελέσματα.** Μία διαδικαστική αντίληψη του Συντάγματος βασίζεται σε τέτοιους διαδικαστικούς όρους που θεμελιώνουν για τη δημοκρατική διαδικασία τη δυνατότητα εξαγωγής λογικών συμπερασμάτων. Οι διαδικασίες νομιμοποιούνται εφ’όσον καθιστούν δυνατή τη λογική συναίνεση, δηλαδή την εξεύρεση λογικών αποφάσεων που υπόκεινται σε γενίκευση. **Το πρόβλημα βέβαια της ηθικής του διαλόγου παραμένει ανοικτό υπό την έννοια ότι ο Habermas συνδέει το ηθικό πρόβλημα με θέματα οικουμενισμού και νομιμοποίησης, τροποποιώντας έτσι τη σκοπιά μέσα από την οποία πρέπει να θεωρηθεί το πρόβλημα.**

**Ο Jürgen Ηabermas προσπάθησε να τεκμηριώσει την εσωτερική σχέση του κράτους δικαίου με τη δημοκρατία μέσα από 1) την έννοια του σύγχρονου δικαίου, 2) την πηγή νομιμοποίησης του δικαίου σήμερα, 3) την αλληλεξάρτηση της ιδιωτικής με τη δημόσια αυτονομία και 4) τη διαδικαστική αντίληψη του δημοκρατικού κράτους δικαίου σήμερα.**

1) η έννοια του σύγχρονου δικαίου

**Η δεσμευτικότητα των κανόνων δικαίου δεν απορρέει μόνον από τις διαδικασίες διαμόρφωσης γνώμης και κρίσης αλλά και από συλλογικές δεσμευτικές αποφάσεις των οργάνων που παράγουν τους νόμους και εκείνων που τους εφαρμόζουν. Στον νομικό χώρο η αυτονομία εμφανίζεται έτσι υπό διττή μορφή, ως ιδιωτική και ως δημόσια.**

**Συγκεκριμένα για τον Habermas οι κανόνες δικαίου πρέπει κάτω από διάφορες απόψεις να αντιμετωπίζονται ως αναγκαστικοί νόμοι και ως νόμοι ελευθερίας. Ο διττός αυτός χαρακτήρας οφείλεται κατά τον Habermas στην αντίληψη που έχουμε για το δίκαιο. Η ισχύς ενός κανόνος δικαίου δεν σημαίνει παρά το ότι το κράτος εγγυάται ταυτοχρόνως την πραγματική και νομιμοποιημένη εφαρμογή του δικαίου, ήτοι από τη μια πλευρά τη νομιμότητα της συμπεριφοράς, υπό την έννοια της τήρησης του κανόνα, η οποία εν ανάγκη επιβάλλεται και με κυρώσεις και από την άλλη τη νομιμοποίηση του ίδιου του κανόνα.** Ο Habermas αναρρωτιέται προς στιγμή πώς αιτιολογείται η νομιμοποίηση των κανόνων δικαίου, οι οποίοι μπορούν ανά πάσα στιγμή να τροποποιηθούν από τον πολιτικό νομοθέτη. Εξ άλλου αναθεωρητέοι είναι και οι συνταγματικοί κανόνες.

Το χρονικά πεπερασμένο θετικό δίκαιο θα μπορούσε να υποταχθεί στο αιωνίως ισχύον ηθικό δίκαιο και να δέχεται από αυτό κατευθύνσεις. Ο Habermas βλέπει μια σχέση συμπλήρωσης μεταξύ δικαίου και ηθικής. **Στα πρώτα έργα του ο Habermas αντλεί τη νομιμοποίηση του δικαίου από την ηθική , από το ηθικά αντιλαμβανόμενο γενικό συμφέρον, από την ηθικο-πρακτική λογική. Η αρχή της συναίνεσης χωρίς αναφορά στην ηθική δεν είχε καμμία σημασία για την έννοια της νομιμοποίησης.**

Ο ίδιος όμως αργότερα θα επισημάνει οτι τα υποκειμενικά δικαιώματα, από τα οποία διαμορφώνονται οι σύγχρονες έννομες τάξεις, έχουν το νόημα οτι αποδεσμεύουν τα πρόσωπα από τις ηθικές επιταγές. **Με την εισαγωγή υποκειμενικών δικαιωμάτων το σύγχρονο δίκαιο καθιερώνει και την αρχή ότι όλα επιτρέπονται όσα δεν απαγορεύονται ρητά. Ο Ηabermas αποσαφηνίζει ότι το δίκαιο διαφέρει από την ηθική όχι μόνον εξωτερικά ως προς τον τύπο αλλά και θεματικά γιατί είναι περιεκτικότερο αυτής, εφ’όσον αναφέρεται σε ζητήματα δικαιοσύνης που αφορούν την ηθική αλλά και σε συλλογικούς σκοπούς.**

2) Η πηγή νομιμοποίησης του δικαίου σήμερα

O Habermas ενδιαφέρεται για τα δικαιώματα του ανθρώπου από την πλευρά της σχέσης τους με την αρχή της λαικής κυριαρχίας. **Η αρχή της λαικής κυριαρχίας ευρίσκει έκφραση στα δικαιώματα επικοινωνίας και συμμετοχής, τα οποία διασφαλίζουν τη δημόσια αυτονομία των πολιτών, ενώ η κυριαρχία των νόμων αποτυπώνεται σε εκείνα τα κλασικά ατομικά δικαιώματα, τα οποία εγγυώνται την ιδιωτική αυτονομία των μελών της κοινωνίας.** Οι κανόνες δικαίου αξιώνουν νομιμοποίηση, εφ’όσον όλοι οι πιθανοί θιγόμενοι τους ενέκριναν με το να έχουν λάβει μέρος σε ορθολογικές συζητήσεις. Εάν οι διάλογοι και οι διαπραγματεύσεις είναι ο τόπος όπου σχηματίζεται μια εκλογικευμένη πολιτική βούληση, η δημοκρατική διαδικασία και κατ’επέκταση **η νομιμοποίηση του δικαίου θα πρέπει να στηρίζεται σε μια θεσμοθετημένη επικοινωνιακή βάση. Έτσι με τον τρόπο αυτό διαπιστώνεται η εσωτερική σχέση μεταξύ της λαικής κυριαρχίας και των δικαιωμάτων του ανθρώπου, με το να θέτει το σύστημα των δικαιωμάτων τους όρους, κάτω από τους οποίους θα πρέπει να θεσμοθετηθούν νομικά οι αναγκαίες για μια πολιτικά αυτόνομη νομοθετική εξουσία μορφές επικοινωνίας. Τα δικαιώματα του ανθρώπου που καθιστούν δυνατή την άσκηση της λαικής κυριαρχίας αφορούν τα πολιτικά δικαιώματα ή άλλως τις εγγυήσεις της πολιτικής αυτονομίας.**

**Χωρίς τα ατομικά δικαιώματα, τα οποία εξασφαλίζουν την ιδιωτική αυτονομία των ατόμων, δεν υπάρχει κανένα μέσο για τη νομική θεσμοθέτηση των όρων εκείνων, κάτω από τους οποίους το άτομο στον ρόλο του ως πολίτης θα μπορεί να κάνει χρήση της πολιτικής (δημόσιας) του αυτονομίας.** **Από την άλλη πλευρά οι πολίτες μπορούν να επιτύχουν συναίνεση ως προς τη ρύθμιση της ιδιωτικής τους αυτονομίας, όταν κάνουν ανάλογη χρήση της πολιτικής τους αυτονομίας.** Με τον τρόπο αυτό οι νόμοι επιτυγχάνουν τη νομιμοποίησή τους μέσα από μια διαδικασία νομοθέτησης, η οποία με τη σειρά της βασίζεται στην αρχή της λαικής κυριαρχίας.

**Τα δικαιώματα του ανθρώπου είναι όμως νομικής φύσεως και υπόκεινται κατά τον Habermas στην ίδια τύχη όπως όλοι οι νομικοί κανόνες. Το χαρακτηριστικό των δικαιωμάτων** **του ανθρώπου κατά τη θεωρία του Ηabermas έγκειται στην ηθική αιτιολόγησή τους, στον καθολικό τους χαρακτήρα.** Με τον τρόπο αυτό ο Habermas βλέπει κοινή προέλευση των δικαιωμάτων του ανθρώπου με την αρχή της λαικής κυριαρχίας, εφ’όσον και στο διαδικαστικό μοντέλλο της διαμόρφωσης της λαικής βούλησης, το οποίο αποτελεί τον διαλογικό πυρήνα της λαικής κυριαρχίας, τα ηθικά στοιχεία υπερέχουν των εθιμικών και πραγματιστικών στοιχείων.

Η νομιμοποίηση των δικαιωμάτων και της διαδικασίας νομοθέτησης είναι το ένα ζήτημα για τον Habermas, ενώ η νομιμοποίηση της κυριαρχικής τάξης και της άσκησης κυριαρχικής εξουσίας είναι άλλο ζήτημα. Από τη διασταύρωση δικαίου και πολιτικής εξουσίας ανακύπτει ακόμη μια ανάγκη νομιμοποίησης και συγκεκριμένα της εξουσίας κύρωσης, οργάνωσης και εκτέλεσης. Η άσκηση πολιτικής αυτονομίας σημαίνει τη διαλογική διαμόρφωση μιάς κοινής θέλησης, όχι όμως και την εφαρμογή των νόμων που προκύπτουν από αυτή**. Άρα η έννοια του πολιτικού επεκτείνεται και στη χρησιμοποίηση διοικητικής εξουσίας και για τον λόγο αυτό ο Habermas προτείνει να εκλαμβάνεται το δίκαιο ως το μέσον με το οποίο η επικοινωνιακή εξουσία μετατρέπεται σε διοικητική.** Αυτό σημαίνει ότι η ιδέα του κράτους δικαίου ερμηνεύεται ως αξίωση δέσμευσης του διοικητικού συστήματος από την νομοθετκή επικοινωνιακή εξουσία και απελευθέρωσής του από τις επιδράσεις της κοινωνικής εξουσίας, δηλαδή της πραγματικής επιβολής προνομιακών συμφερόντων. Για τον Habermas οι κανόνες δικαίου και πολιτικής είναι και θα πρέπει να είναι ανοικτοί και να υπόκεινται σε έναν συνεχή και μόνιμο διάλογο, σε αξιολόγηση και στις αλλαγές των κανόνων της κοινωνικής ζωής. Η διαλογική θεωρία αποβλέπει στη δημιουργία ενός σύγχρονου δικαίου που θα απαρτίζεται από το αστικό φορμαλιστικό δίκαιο και το κοινωνικό ουσιαστικό δίκαιο.  Ο Habermas αποδέχεται ότι υπάρχει συμφωνία και μια αμοιβαία επιβαλλόμενη σχέση μεταξύ του παραδοσιακού κράτους δικαίου και του κοινωνικού κράτους, σχέση την οποία ταυτίζει με την εσωτερική σχέση ιδιωτικής και πολιτικής αυτονομίας.

H επιθυμία του Habermas να κτίσει τη νομιμοποίηση μέσα στην έννομη τάξη τον κάνει να μην εγκαταλείψει την ηθικο-πολιτική θεωρία δικαίου του Rawls αλλά ούτε και τη θετικιστική θεωρία της τυπικής νομιμότητας του Kelsen. Ο Habermas διαφοροποιεί τη θεωρία του για τη λαική κυριαρχία από ερμηνείες που πηγάζουν από Schmitt και Rousseau και σύμφωνα με τις οποίες η πολιτική βούληση μιας συλλογικής ομάδας ή κοινότητας που έχει φυσική και εμπειρική ύπαρξη υπερέχει των τυπικών νομικών και συνταγματικών διαδικασιών. Υποστηρίζεται μάλιστα ότι το διαλογικό-ρητορικό Κοινωνικό Κράτος του Habermas με έμφαση στην πολυφωνική έκφραση της πολιτικής βούλησης (σε αντιδιαστολή προς τη μονολιθική) είναι σαν να διατυπώθηκε ως η αντίθετη άποψη της δημοκρατίας του ντεσιζιονισμού του Carl Schmitt. Έτσι για τον Habermas στον βαθμό που οι κανόνες εκφράζουν γενικεύσιμα συμφέροντα, βασίζονται σε μια ορθολογική συναίνεση, άλλως στη βία, δηλαδή στη δύναμη (Macht).

**Οι αρχές της δικαιοκρατικής οργάνωσης της δημόσιας εξουσίας κατά τον Habermas συνοψίζονται στις ακόλουθες:**

**α) στην αρχή της λαικής κυριαρχίας, στην οποία συναντώνται το υποκειμενικό δικαίωμα στην ίση συμμετοχή στη διαμόρφωση της λαικής θέλησης με την εξ αντικειμένου δικαίου θεσμοθετημένη πράξη πολιτικού αυτοκαθορισμού, β) στην αρχή μιάς εκτεταμένης έννομης προστασίας, την οποία εγγυάται μια ανεξάρτητη δικαιοσύνη, γ) στις αρχές της νομιμότητας της διοίκησης και του δικαστικού και κοινοβουλευτικού ελέγχου της, δ) στην αρχή του χωρισμού κράτους και κοινωνίας, η οποία θέλει να αποτρέψει τη μετατροπή της κοινωνικής εξουσίας χωρίς το φιλτράρισμα της επικοινωνιακής διαμόρφωσης της εξουσίας σε διοικητική εξουσία.**

3) η αλληλεξάρτηση της ιδιωτικής με τη δημόσια αυτονομία

Το σύστημα εκείνο που δίνει ίση ισχύ στη δημόσια και την ιδιωτική αυτονομία του πολίτου, περιλαμβάνει τα ιδιωτικά δικαιώματα, τα οποία οι πολίτες παραχωρούν αμοιβαία, εάν αυτοί θέλουν να ρυθμίσουν τη συνύπαρξή τους με τα μέσα ενός νομιμοποιημένου θετικού δικαίου. Έτσι συνυπάρχουν τα υποκειμενικά δικαιώματα του ιδιώτη με τη δημόσια αυτονομία του πολίτη**. Η αρχή της λαικής κυριαρχίας ευρίσκει έκφραση μέσα στα επικοινωνιακά και συμμετοχικά δικαιώματα, τα οποία πάλι διασφαλίζει η δημόσια αυτονομία των πολιτών. Το δίκαιο νομιμοποιείται με αυτό το τρόπο ως μέσο ίσης διασφάλισης της ιδιωτικής και δημόσιας αυτονομίας.** Από μόνο του το σύστημα των υποκειμενικών δικαιωμάτων παραμένει τυφλό όχι μόνον έναντι των άνισων κοινωνικών συνθηκών ζωής αλλά και έναντι των πολιτιστικών διαφορών. Μια ορθά κατανοηθείσα θεωρία των δικαιωμάτων απαιτεί την πολιτική της αναγνώρισης, η οποία προστατεύει την ακεραιότητα του ατόμου και στις βιοτικές σχέσεις που διαμορφώνουν την ταυτότητά του. **Ο Habermas υποστηρίζει τη διαδικαστική αντίληψη του δικαίου, σύμφωνα με την οποία η δημοκρατική διαδικασία οφείλει να εξασφαλίζει συγχρόνως και την ιδιωτική και τη δημόσια αυτονομία.**

Κατά τον Habermas τα κλασσικά ατομικά δικαιώματα, όπως είναι η αξία του ανθρώπου, η ζωή, η σωματική ακεραιότητα, η ιδιοκτησία, το επάγγελμα κ.α. συνιστούν ερμηνείες του δικαιώματος για ίσες υποκειμενικές ελευθερίες, ενώ τα δικαιώματα ιθαγενείας, ασύλου και η απαγόρευση έκδοσης συνιστούν εκδηλώσεις του δικαιώματος συμμετοχής σε μια πολιτική κοινότητα. Τέλος η εγγύηση έννομης προστασίας, η απαγόρευση αναδρομικότητας, η ανεξαρτησία των δικαστών κ.α. αποτελούν εκφράσεις του δικαιώματος του ανθρώπου δικαστικής επιδιώξεως των δικαιωμάτων του. Η ανάπτυξη αυτών των δικαιωμάτων είχε ως σκοπό την προστασία ιδιαίτερα σημαντικών απόψεων της ανθρώπινης ζωής και εν γνώσει της κατάχρησης κατά την άσκηση πολιτικής εξουσίας. Αυτοί ήταν οι λόγοι που μετέτρεψαν τα δικαιώματα αυτά σε θεμελιώδη δικαιώματα, πλήν όμως από το σύστημα δικαιωμάτων του Habermas απουσιάζει η εννοια του θεμελιώδους χαρακτήρα των δικαιωμάτων.

4) Η διαδικαστική αντίληψη του δημοκρατικού κράτους

Ο Habermas προετείνει παράλληλα προς το φιλελεύθερο και το ρεπουμπλικανικό το δικό του μοντέλλο δημοκρατίας αφού προηγουμένως διαπιστώνει ότι **το πολιτικά τεθειμένο δίκαιο για να είναι νομιμοποιημένο πρέπει να είναι τουλάχιστον σύμφωνο προς τις ηθικές αρχές, οι οποίες αξιώνουν γενική ισχύ και όχι μόνον μέσα σε μια συγκεκριμένη κοινότητα δικαίου.** Κατά τον Ηabermas η διαλογική και η εξουσιαστική πολιτική μπορούν να διασταυρωθούν με το μέσο της διαβούλευσης εάν έχουν θεσμοθετηθεί επαρκώς οι ανάλογες μορφές επικοινωνίας. **Έτσι το τρίτο μοντέλλο δημοκρατίας που αυτός προτείνει, στηρίζεται στους όρους επικοινωνίας, κάτω από τους οποίους η πολιτική διαδικασία παράγει λογικά αποτελέσματα, διότι αυτή πραγματώνεται σε πλάτος και με διαβούλευση.**

Αυτό το μοντέλλο δημοκρατίας παρουσιάζει διαφορές τόσο από τη ρεπουμπλικανική αντίληψη του κράτους ως μιάς ηθικής κοινωνίας όσο και από την φιλελεύθερη αντίληψη του κράτους ως προστάτη μιάς κοινωνίας της οικονομίας. **Η δημοκρατική διαδικασία κατά τον Habermas αποτελεί έναν εσωτερικό σύνδεσμο μεταξύ διαπραγματεύσεων, διαλόγων αυτοκατανόησης και διαλόγων περί δικαιοσύνης και δικαιολογεί την υπόθεση ότι κάτω από αυτές τις συνθήκες σκοπείται η επίτευξη δικαίων αποτελεσμάτων. Η** διαλογική θεωρία, η οποία συνδέεται περισσότερο με τη δημοκρατική διαδικασία από ό,τι με τη φιλελεύθερη, αλλά ολιγότερο με το ρεπουμπλικανικό μοντέλλο, δανείζεται στοιχεία και από τις δύο πλευρές και τα επεξεργάζεται με νέο τρόπο. Σε συμφωνία με τον ρεπουμπλικανισμό τοποθετεί στο κέντρο του ενδιαφέροντος την πολιτική διαδικασία διαμόρφωσης γνώμης και θέλησης, χωρίς παράλληλα να αντιλαμβάνεται το δικαιοκρατικό Σύνταγμα ως κάτι δευτερεύον. Τα ατομικά δικαιώματα και τις αρχές του κράτους δικαίου τα αντιλαμβάνεται ως συνεπή απάντηση στην ερώτηση στο πώς μπορούν να θεσμοθετηθούν οι απαιτητικές προυποθέσεις επικοινωνίας.

**Η διαλογική θεωρία εξαρτά την πραγμάτωση της πολιτικής με διαβούλευση όχι από μια ικανή να δράσει συλλογικά κοινωνία αλλά από τη θεσμοθέτηση αντίστοιχων διαδικασιών. Και η πολιτική με διαβούλευση παραμένει τμήμα μιάς πολύπλοκης κοινωνίας.** Το πολιτικό σύστημα δεν είναι ούτε κορυφή ούτε κέντρο ούτε ακόμη χαρακτηρίζον τη δομή της κοινωνίας μοντέλλο αλλά ένα σύστημα δράσης μαζί με τα άλλα. Οι φιλτραρισμένες με διαβούλευση πολιτικές επικοινωνίες είναι προσανατολισμένες προς ένα φιλελεύθερο πολιτικό πολιτισμό και μια πεφωτισμένη πολιτική κοινωνικοποίηση και κυρίως προς τις πρωτοβουλίες ενώσεων που διαμορφώνουν γνώμη, που από την πλευρά τους όμως δύσκολα έχουν πρόσβαση στη διαμόρφωση πολιτικής.

Τον Ηabermas απασχολεί περαιτέρω η τύχη της δημοκρατικής διαδικασίας έξω από το εθνικό κράτος, στο πλαίσιο της παγκοσμιοποίησης. H δημοκρατική διαδικασία μπορεί να αναλάβει ακόμη και την κατάργηση της υπηκοότητας με στόχο την κοινωνική ένταξη μιάς όλο και πιο διαφοροποιημένης κοινωνίας. **Έτσι κατά τον Habermas η δημοκρατία είναι δυνατή χωρίς την παρουσία μιάς ομοιόμορφης κοινωνίας λαού υπό την προυπόθεση βέβαια ίσων πολιτιστικών δικαιωμάτων σε πολιτιστικά διαφοροποιημένες κοινωνίες.** Η πολιτική βούληση στην οποία βασίζονται η δημιουργία και η εκτέλεση δικαίου δεν γίνεται αντιληπτή κατ’αφηρημένο θεωρητικό τρόπο ως ενιαία ομοιογενής βούληση, **αλλά αντίθετα ως μια ανώνυμη πολλαπλή βούληση και με τον τρόπο αυτό ο Habermas αποφεύγει τις υπερβολές μιάς εθνικιστικής δημοκρατίας .**

H θεωρία του επικοινωνιακού πράττειν

Ο Χάμπερμας θα ισχυρισθεί στο δοκίμιό του «Ο Λώρενς Κώλμπεργκ και ο νεοαριστοτελισμός» ότι η υπέβαση της φιλοσοφίας του υποκειμένου λαμβάνει χώρα όχι μέσα από την φιλοσοφική διδαχή αλλά με ένα ενδογενή τρόπο μέσω της κοινωνικοποίησης. Όλες όμως οι μορφές κοινωνικοποίησης διαμορφώνονται με το μέσο της επικοινωνιακής δράσης, οι οποίες φέρουν έτσι μέσα τους το σπέρμα της ηθικότητας.